Дыгъуасэ Пятигорск щекIуэкIащ УФ-м и Президентым и полномочнэ лIыкIуэу Кавказ Ищхъэрэ Федеральнэ округым щыIэм и деж щылажьэ советым и зэIущIэ. Абы хэтащ КъБР-м и Iэтащхьэ КIуэкIуэ Ю. А.
Дыгъуасэ Белавенцев О. Е. Пятигорск щригъэкIуэкIащ Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и деж щылажьэ советым и зэIущIэ. Абы хэтащ КъБР-м и Iэтащхьэ КIуэкIуэ Ю. А.
ЗэIущIэм щыхэплъащ терроризмэмрэ экстремизмэмрэ япэщIэтынымкIэ зэфIагъэкIхэм, узыншагъэр хъумэнымкIэ IэнатIэм и щытыкIэм, Урысей Федерацэм и Президентым и указхэмрэ абы къигъэува пщэрылъхэмрэ зэрагъэзащIэм.
ЗэIущIэр къыщызэIуихым Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев Олег къыхигъэщхьэхукIащ лъэпкъ куэд щыпсэу икIи дин зэмылIэужьыгъуэхэр щызэрахьэ округым и дежкIэ экстремизмэмрэ терроризмэмрэ нобэми шынагъуэ нэхъыщхьэ дыдэхэм ящыщу къызэрынэр.
Абы къигъэлъэгъуащ мы лэжьыгъэр ди щIыналъэм мыбзаджэу къызэрыщызэгъэпэщар, ауэ ар тэмэму и кIэм нагъэсын папщIэ терроризмэм ебэнынымкIэ полномочиехэр зыбгъэдэхуэ органхэм я зэдэлэжьэныгъэр нэхъри егъэфIэкIуэн зэрыхуейр. Полномочнэ лIыкIуэм гулъытэ хэха хуэщIыпхъэу къилъытащ щIалэгъуалэр экстремизмэм щыхъумэныр, ахэр террористхэм щагъэжакъуэ къэмыгъэхъуныр.
Къэрал властым и органхэмрэ щIыпIэ унафэхэр зезыгъакIуэ органхэмрэ хуагъэуващ цIыхухэм я псэукIэр егъэфIэкIуэным, лэжьапIэ IэнатIэщIэхэр къызэгъэпэщыным хуэгъэзауэ зэфIагъэкIыну лэжьыгъэхэр яубзыхуну. «Дэ ди къалэнщ цIыхухэр лэжьэн икIи зыхэпсэукIын мылъку къалэжьын папщIэ зыхуеину Iэмал псори ди щIыналъэм къыщызэдгъэпэщыну», — къигъэлъэгъуащ полномочнэ лIыкIуэм.
Узыншагъэр хъумэнымкIэ IэнатIэм зегъэужьынымкIэ Кавказ Ищхъэрэ федеральнэ округым и субъектхэм я къэрал властым и органхэмрэ федеральнэ органхэм я щIыналъэ органхэмрэ ирагъэкIуэкI лэжьыгъэм щытепсэлъыхьым Белавенцев О. Е. къигъэлъэгъуащ Урысей Федерацэм и Президент Путин В. В. Федеральнэ Зэхуэсым Зэрызыхуигъэзам щыщ псалъэхэр: «Ди политикэм и купщIэр цIыхухэр хъумэнырщ, Урысейм и фIыгъуэ нэхъыщхьэ дыдэу щыт цIыхухэм яхуэсакъынырщ». «ЦIыхухэм ират медицинэ дэIэпыкъуныгъэм и фIагъыр зыхэзыщIэр езы цIыхухэрщ, — къыхигъэщхьэхукIащ полномочнэ лIыкIуэм. — Ди жагъуэ зэрыхъущи, дэ куэдрэ дрохьэлIэ медицинэм и лэжьакIуэхэр я IэщIагъэм щыхуэмыхьэзыр, медицинэ IуэхущIапIэхэр мылъкурэ IэмэпсымэкIэ щыхуэмыщIа».
ЗэIущIэм щаубзыхуащ зытепсэлъыхьа Iуэхухэм хиубыдэу къагъэлъэгъуа ныкъусаныгъэхэр къызэнэкIынымкIэ хэкIыпIэхэр.
УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и Аппаратым къитахэм япкъ иткIэ игъэхьэзыращ
КъБР-м и IэтащхьэмрэПравительствэмрэ я пресс-IуэхущIапIэм.
